CELEX: 62022CN0244
Language: lv
Date: 2022-04-06 00:00:00
Title: Lieta C-244/22: Lūgums sniegt prejudiciālu nolēmumu, ko 2022. gada 6. aprīlī iesniedza Fővárosi Törvényszék (Ungārija) — NQ/Mara-Tóni Bt.

27.6.2022   
            
            
               LV
            
            
               Eiropas Savienības Oficiālais Vēstnesis
            
            
               C 244/19
            
         
      Lūgums sniegt prejudiciālu nolēmumu, ko 2022. gada 6. aprīlī iesniedza Fővárosi Törvényszék (Ungārija) — NQ/Mara-Tóni Bt.
      
      (Lieta C-244/22)
      (2022/C 244/24)
      Tiesvedības valoda – ungāru
      
         Iesniedzējtiesa
      
      
         Fővárosi Törvényszék
      
      
         Pamatlietas puses
      
      
         Prasītājs: NQ
      
         Atbildētāja: Mara-Tóni Bt.
      
      
         Trešās personas: Foudre Kft. un Tasavill Bt.
      
      
         Prejudiciālie jautājumi
      
      
                  1)
               
               
                  Vai Direktīvas 2008/104/EK (1) 3. panta 1. punkta b) apakšpunkta piemērošanas jomā ietilpst uzņēmums, kas bez valsts iestāžu atļaujas nodarbina darbiniekus, kas patiesībā strādā tās pasūtītājam kā darbaspēka nodrošināšanas pakalpojuma saņēmējam?
               
            
                  2)
               
               
                  Vai Direktīvas [2008/104] 3. panta 1. punkta c) apakšpunkta piemērošanas jomā ietilpst darbinieki, kuri ir darba tiesiskajās attiecībās ar uzņēmumu, kurš uzņēmuma līguma ietvaros tos norīko darbam citā uzņēmumā, ja šis uzņēmums, kurā tie strādā, viņiem gan nodrošina izejmateriālus un rīkus, gan sniedz norādījumus, kas vajadzīgi darba izpildei?
               
            
                  3)
               
               
                  Vai – gadījumā, ja, ņemot vērā iepriekš minēto, prasītājs un elektriķi ir kvalificējami par darbiniekiem, kurus darbam ir norīkojusi pagaidu darba aģentūra – viņi ir uzskatāmi par vienu ekonomisku vienību, noteiktu darbaspēka kopumu, kas pastāvīgi veic saimniecisko darbību vairākos vienam personu lokam piederošos uzņēmumos, lai arī šiem uzņēmumiem nav valsts iestāžu atļaujas, lai likumīgi nodarbotos ar pagaidu darba aģentūru darbinieku norīkošanu darbam uz laiku vai izmantotu šādu darbinieku darbu, un ņemot vērā arī to, ka apstākļos, kad pagaidu darba aģentūra norīko darbiniekus darbam uz laiku, principā šīs aģentūras mantas nodošana cita subjekta rīcībā nenotiek?
               
            
                  4)
               
               
                  Vai minētie darbinieki – gadījumā, ja tie kā noteikts darbaspēka kopums ir kvalificējami par vienu ekonomisku vienību – ietilpst Direktīvas 2001/23/EK (2) 1. panta 1. punkta piemērošanas jomā, lai arī viņi ir pagaidu darba aģentūru darbam uz laiku norīkoti darbinieki?
               
            
         (1)  Eiropas Parlamenta un Padomes Direktīva 2008/104/EK (2008. gada 19. novembris) par pagaidu darba aģentūrām (OV 2008, L 327, 9. lpp.).
      
         (2)  Padomes Direktīva 2001/23/EK (2001. gada 12. marts) par dalībvalstu tiesību aktu tuvināšanu attiecībā uz darbinieku tiesību aizsardzību uzņēmumu, uzņēmējsabiedrību vai uzņēmumu vai uzņēmējsabiedrību daļu īpašnieka maiņas gadījumā (OV 2001, L 82, 16. lpp.).